ठीक ऐसे ही जब कोई अपने करियर के पीछे न पड़कर अपने परिवार के साथ रहने का चुनाव करता है तो वह भी रायों की लंबी श्रृंखला द्वारा प्रताड़ित किया जाता है। ऐसा महामूर्ख तो कोई दूसरा हो ही नहीं सकता जो द्वार पर आई यश-कीर्ति-लक्ष्मी-महालक्ष्मी को लौटा देता है। परिवार के साथ ही रहना था तो घर बैठते, काम करने की ज़रूरत ही क्या थी? अपने निजी स्वार्थ के लिए संस्था का नुकसान करने पर क्यों आमादा हो? क्या पारिवारिक सुख ही सब कुछ है, जिस संस्था की रोटी खाते हो उसके प्रति तुम्हारा कोई कर्तव्य नहीं बनता? क्या यह तुम्हारा कर्तव्य नहीं की संस्था की प्रगति के बारे में सोचो? ऐसी अनंत रायें हैं जो हम दे सकते हैं. . . नहीं. . . नहीं. . . हम देते हैं और बड़े शान से देते हैं, यह विचार किए बगैर कि उस कर्मचारी के लिए यह निर्णय लेना कितना कठिन रहा होगा? आखिर आगे बढना किसे पसंद नहीं और कौन ये बर्दाश्त कर सकता है कि उसे उनके नीचे काम करना पड़े जो कभी उससे कनिष्ठ(Junior) हुआ करते थे और उसके नीचे काम किया करते थे। हमें ऐसे निर्णयों का भी सम्मान करना चाहिए जहाँ किसी ने धन-ऐश्वर्य के स्थान पर सेवा और धर्म का रास्ता चुना।